長興長趙憲可說閩帥王方岩逸事
作者：釋居簡
朝代：宋

paragraphs: 勳業在青編，貂蟬負雪顛。
巍科幾望月，定見不回川。
用小才嫌大，時危德忌全。
上天尋白傅，表海問蓬仙。
心在方巖上，天游委羽先。
十連茂棠蔭，一橐老鈞天。
濁水因珠潔，清風被物鮮。
孤芳觀晚節，善賈考初年。
吟速甘存拙，文疎耻競妍。
鄭莊真好客，王衍不言錢。
謬我奚爲者，煩公辱贈篇。
初無曇穎契，終說項斯賢。
大雅皆傳響，楞嚴未訖箋。
新阡小溪曲，華玉反藍田。